EUROOPA PARLAMENDI JA NÕUKOGU DIREKTIIV 2000/16/EÜ,

10. aprill 2000,

millega muudetakse nõukogu direktiivi 79/373/EMÜ segasööda turustamise kohta ja nõukogu direktiivi 96/25/EÜ söödatoorainete ringluse kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 152 lõiget 4,

võttes arvesse komisjoni ettepanekut,1

võttes arvesse majandus- ja sotsiaalkomitee arvamust,2

pärast konsulteerimist regioonide komiteega,

tegutsedes asutamislepingu artiklis 251 sätestatud korras3

ning arvestades järgmist:

1) Nõukogu 22. detsembri 1995. aasta direktiivis 95/69/EÜ, millega nähakse ette teatavate loomatoidusektoris tegutsevate ettevõtete ja vahendajate heakskiitmise ja registreerimise tingimused ja kord ning muudetakse direktiive 70/524/EMÜ, 74/63/EMÜ, 79/373/EMÜ ja 82/471/EMÜ,4 sätestatakse teatavatele ettevõtetele või vahendajatele loanumbrite jaotamise põhimõte; läbipaistvuse huvides ja kontrollide hõlbustamiseks peaks etiketil või segasöödaga kaasas oleval dokumendil olema olenevalt asjaoludest märgitud registrinumber või loanumber.

2) Nõukogu 2. aprilli 1979. aasta direktiivi 79/373/EMÜ (segasööda turustamise kohta)5 artikli 2 lõikes 1 määratletakse segasööda minimaalne kõlblikkusaeg, mis kestab kuupäevani, milleni säilivad sööda eriomadused nõuetekohaste ladustamistingimuste korral; mõiste "eriomadused" hõlmab kõiki omadusi, millest sõltub segasööda kvaliteet, eelkõige selles sisalduvate söödalisandite tõhusus; tõhusus on määratletud garantiiaja lõpuga, mis peab olema märgitud vastavalt nõukogu direktiivile 70/524/EMÜ;6 kõikidel juhtudel, kui söödalisandi minimaalne kõlblikkusaeg on segasööda kvaliteedi puhul piiravaks teguriks, on just see kuupäev otsustav segasööda minimaalse kõlblikkusaja määramisel; direktiivi 79/373/EMÜ artikli 5d lõike 1 teise lõigu asjakohane säte ei ole piisavalt täpne ning tuleks seetõttu asendada.

3) Direktiivi 79/373/EMÜ saksakeeles tekstis kasutatakse mõistet "ringlus" (Verkehr), mitte "turustamine" (Vermarktung) nagu teistes keeltes; kuna tegemist on tähenduse erinevusega, tuleks eri keeltes olevad tekstid ühtlustada; kuna uuemate loomatoitu käsitlevate direktiivide reguleerimisala hõlmab üldjuhul ka "ringlusse lubamist" või "ringlust", tuleks direktiivi 79/373/EMÜ vastavalt kohandada ja see peaks sisaldama ka "ringluse" ("ringlusse lubamise") määratlust.

4) Vastavalt direktiivile 79/373/EMÜ on komisjoni otsusega 91/516/EMÜ7 kehtestatud nende koostisosade loetelu, mille kasutamine segasöödas on keelatud inimeste ja loomade tervise kaitse huvides; see keeld ei hõlma siiski nende koostisosade ringlusse lubamist söödatoorainena ega nende kasutamist söödatoorainena karjakasvatajate poolt.

5) Selle olukorra parandamiseks on vaja esiteks laiendada nõukogu 29. aprilli 1996. aasta direktiivi 96/25/EÜ (mis käsitleb söödatoorainete ringlust ning millega muudetakse direktiive 70/524/EMÜ, 74/63/EMÜ, 82/471/EMÜ ja 93/74/EMÜ ning tunnistatakse kehtetuks direktiiv 77/101/EMÜ)8 reguleerimisala, nii et see hõlmaks ka söödatoorainete kasutamist; teiseks tuleks komisjoni otsus 91/516/EMÜ asendada nende materjalide loeteluga, mille ringlusse lubamine või kasutamine söödatoorainena on keelatud või piiratud, nii et keeldude või piirangute ulatus oleks üldine ja laieneks söödatoorainete vahetule kasutamisele või kasutamisele segasööda koostises; nõukogu direktiivi 79/373/EMÜ tuleks vastavalt muuta.

6) Kogemus on näidanud, et teatavad tööstusprotsesside tulemusel saadud kõrvalsaadused võivad sisaldada aineid, mis on küll ohutud loomade ja inimeste tervisele, kuid millel võib olla ebasoodne mõju keskkonnale; seetõttu on samuti vaja sätestada, et söödatoorained ei tohi ohustada keskkonda.

7) Nõukogu 27. novembri 1990. aasta direktiivis 90/667/EMÜ, millega kehtestatakse veterinaareeskirjad loomsete jäätmete kõrvaldamise, ümbertöötamise ja turuleviimise kohta ning haigusetekitajate vältimise kohta loomset päritolu või kalast valmistatud loomasöötades ning muudetakse direktiivi 90/425/EMÜ,9 sätestatakse muuks otstarbeks kui inimtoiduks ettenähtud loomsete jäätmete turuleviimise eeskirjad, ning direktiivis 96/25/EÜ sätestatakse eeskirjad seoses märgistamisega, mis annab kasutajatele täpset infot toodete omaduste ja kasutuspiirangute kohta; on vaja tagada, et veterinaarsektori ja loomasöödaalased õigusaktid oleks täielikus vastavuses.

8) Võimaldamaks kasutajatel ja kontrolliasutustel ilma raskusteta kontrollida söödatoorainete päritolu ja direktiivi 90/667/EMÜ kohastele tervishoiugarantiidele vastavust, on vaja nende söödatoorainete puhul märkida nõutavate andmetena ka tootmisettevõtte nimi ja aadress, loanumber, partii viitenumber või muud üksikasjad, mis tagavad, et söödatooraine liikumist saab jälgida.

9) Direktiive 79/373/EMÜ ja 96/25/EÜ tuleks vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 79/373/EMÜ muudetakse järgmiselt:

1. artiklisse 2 lisatakse järgmine lõik:

"m) "ringlusse laskmine" või "ringlus": segasööda valdamine müügi eesmärgil, sh müügiks pakkumine, või mis tahes üleandmiseks kolmandatele isikutele kas tasu eest või ilma ning müük ja muud liiki üleandmine.";

2. artikli 5 lõike 1 punkt k asendatakse järgmisega:

"k) alates 1. aprillist 2001 ettevõttele vastavalt nõukogu 22. detsembri 1995. aasta direktiivile 95/69/EÜ (millega nähakse ette loomatoidusektoris tegutsevate ettevõtete ja vahendajate heakskiitmise ja registreerimise tingimused ja kord*) eraldatud loa number või vastavalt kõnealuse direktiivi artiklile 10 määratud registrinumber.

3. artikli 5d lõike 1 teine lõik asendatakse järgmisega:

"Kui muude segasööta käsitlevate ühenduse sätetega nõutakse minimaalse kõlblikkusaja või garantiiaja lõpu märkimist, tehakse esimeses lõigus osutatud märge, näidates ainult kõige varasemat kuupäeva.";

4. artikli 10 punkt c jäetakse välja;

5. artiklis 10 e jäetakse välja sõnad "ning punktides b ja c osutatud loetelud";

6. artiklisse 10a lisatakse järgmine lõige:

"3. Liikmesriigid näevad ette, et direktiivi 96/25/EÜ artiklis 11b sätestatud nimekirjas loetletud söödatooraineid ei või vastavalt käesoleva direktiivi sätetele kasutada söödatoorainena segasööda valmistamisel.";

7. kogu direktiivis asendatakse mõiste "turustamine" mõistega "ringlus";

8. (ei kehti eestikeelse teksti kohta).

Artikkel 2

Direktiivi 96/25/EÜ muudetakse järgmiselt:

1. pealkiri asendatakse järgmisega:

"Nõukogu 29. aprilli 1996. aasta direktiiv 96/25/EÜ, mis käsitleb söödatoorainete ringlust ja kasutamist ning millega muudetakse direktiive 70/524/EMÜ, 74/63/EMÜ, 82/471/EMÜ ja 93/74/EMÜ ning tunnistatakse kehtetuks direktiiv 77/101/EMÜ";

2. artikli 1 lõige 1 asendatakse järgmisega:

"1. Käesolevat direktiivi kohaldatakse söödatoorainete ringluse ja kasutamise suhtes ühenduses.";

3. artikkel 3 asendatakse järgmisega:

"Artikkel 3

Ilma et see piiraks teistest ühenduse sätetest tulenevate kohustuste täitmist, näevad liikmesriigid ette, et söödatoorainet võib ühenduses ringlusse lasta ainult sel juhul, kui see on puhas, ehtne ja nõutava turustuskvaliteediga. Liikmesriigid näevad ette, et söödatooraine ei tohi ringlusse laskmisel või kasutamisel ohustada loomade ega inimeste tervist ega keskkonda ning seda ei tohi lasta ringlusse eksitaval moel.";

4. artikli 5 lõike 1 punkt g asendatakse järgmisega:

"g) tootmisettevõtte nimi või ärinimi ning aadress või registreeritud tegevuskoht, loanumber, partii viitenumber või muud üksikasjad, mis tagavad, et söödatooraine liikumist saab jälgida, kui ettevõte peab olema heaks kiidetud vastavalt:

- direktiivile 90/667/EMÜ,*

- ühenduse meetmetele, mis on kaasatud vastavalt artiklile 13 koostatud loetellu;

h) käesolevas lõikes osutatud üksikasjade eest vastutava isiku nimi või ärinimi ja aadress või registrijärgne tegutsemiskoht, kui kõnealune isik ei ole punktis g osutatud tootja.

5. artiklit 11 muudetakse järgmiselt:

a) sõnad "artiklis 14" asendatakse sõnadega "artiklis 13";

b) punkt b asendatakse järgmisega:

"b) artikli 3 sätete järgimise tagamiseks koostatakse nende materjalide loetelu, mille ringlusse laskmine või kasutamine loomade söötmisel on piiratud või keelatud;

c) punktis b osutatud loetelu muudetakse, pidades silmas teaduse ja tehnika edusamme;

d) käesoleva direktiivi lisa muudetakse, pidades silmas teaduse ja tehnika edusamme."

Artikkel 3

1. Liikmesriigid võtavad vastu ja avaldavad käesoleva direktiivi järgimiseks vajalikud õigusaktid hiljemalt 3. mail 2001. Liikmesriigid teatavad sellest viivitamata komisjonile. Vastuvõetud sätteid kohaldatakse hiljemalt alates 3. novembrist 2001.

Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise vormi kehtestavad liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas vastu võetavate siseriiklike õigusnormide teksti.

Artikkel 4

Käesolev direktiiv jõustub Euroopa Ühenduste Teatajas avaldamise päeval.

Artikkel 5

Käesolev direktiiv on adresseeritud liikmesriikidele.

Luxembourg, 10. aprill 2000

Euroopa Parlamendi nimel

eesistuja

N. FONTAINE

Nõukogu nimel

eesistuja

J. GAMA

1 EÜT C 261, 19.8.1998, lk 3.

2 EÜT C 101, 12.4.1999, lk 89.

3 Euroopa Parlamendi 16. detsembri 1998. aasta arvamus (EÜT C 98, 9.4.1999, lk 150), kinnitatud 16. septembril 1999, nõukogu 15. novembri 1999. aasta ühisseisukoht (EÜT C 17, 20.1.2000, lk 1) ja Euroopa Parlamendi 15. märtsi 2000. aasta otsus.

4 EÜT L 332, 30.12.1995, lk 15. Direktiivi on viimati muudetud nõukogu direktiiviga 1999/29/EÜ (EÜT L 115, 4.5.1999, lk 32).

5 EÜT L 86, 6.4.1979, lk 30. Direktiivi on viimati muudetud komisjoni direktiiviga 1999/61/EÜ (EÜT L 162, 26.6.1999, lk 67).

6 EÜT L 270, 14.1.1970, lk 1. Direktiivi on viimati muudetud komisjoni määrusega (EÜ) nr 45/1999 (EÜT L 6, 12.1.1999, lk 3).

7 EÜT L 281, 9.10.1991, lk 23. Otsust on viimati muudetud komisjoni otsusega nr 1999/420/EÜ (EÜT L 162, 26.6.1999, lk 69).

8 EÜT L 125, 23.5.1996, lk 35. Direktiivi on viimati muudetud komisjoni direktiiviga 1999/61/EÜ (EÜT L 162, 26.6.1999, lk 67).

9 EÜT C 363, 27.12.1990, lk 51. Direktiivi on viimati muudetud 1994. aasta ühinemisaktiga (EÜT L 241, 29.8.1994, lk 155).

* EÜT L 332, 30.12.1995, lk 15. Direktiivi on viimati muudetud nõukogu direktiiviga 1999/29/EÜ (EÜT L 115, 4.5.1999, lk 32).";

* EÜT L 363, 27.12.1990, lk 51. Direktiivi on viimati muudetud 1994. aasta ühinemisaktiga.";